Al è cui che si esalte, fintremai in dì di vuê, pal fat che Udin tal 1915 e jere la «capitale della guerra». A nô nus plâs di plui pensâ che tal 2015 Udin e il Friûl a sedin il centri de Europe «unide inte diversitât», intun contest di pâs, di promozion des culturis, des lenghis, de creativitât e dai dirits. Par chel nus fâs plasê savê e fâ savê che propit chel al è ce che al sucedarà dai 25 di Novembar ai 12 di Dicembar, cun Suns Europe, il prin e unic Festival european des arts performativis tes lenghis minoritariis.
La manifestazion si davuelzarà a Udin e intune serie di altris localitâts furlanis (Cividât, Sant Vît dal Tiliment, Rivignan, Cormons, Cjasarse e Manià), là che al vignarà presentât un campionari pardabon siôr de vitalitât culturâl e de pluralitât espressive des produzions cinematografichis, leterariis e musicâls contemporaniis fatis intes lenghis des minorancis linguistichis e des nazionalitâts di Europe, cun autôrs, cines, musiciscj e operadôrs che a vegnin di diviersis areis dal continent, dal Paîs Basc ae Carelie, de Corsiche ae Laponie, dal Friûl ae Galizie, de Ocitanie al Bashkortostan, dal Gales ai Grisons, de Bretagne ae Ladinie, dai Paîs Catalans ae Groenlande e ae Irlande.
Il festival – che al cjape il non de peraule furlane suns – al è articolât in trê sezions, che a tocjin la produzion cinematografiche e audiovisive, leterature e teatri e la musiche.
La scree di dut e je miercus ai 25 di Novembar, cu la viertidure de sezion cinematografiche. Suns Europe – Mostre dal Cine, manifestazion inmaneade dal CEC-Centri Espressions Cinematografichis, in cuatri dîs e proponarà une serie di proiezions di cines par basc, par catalan, par furlan, par ocitan, par cors, par galizian, par inuit, par breton e par galês, e ancje diviers incuintris cun autôrs, atôrs e regjiscj.
Suns Europe – Mostre dal Cine al sarà tignût a batisim de prime proiezion in assolût in Italie di Loreak, la pelicule basche candidade ai Oscar pal miôr cine forest, e di Capo e croce. La ragione dei pastori, documentari sart premiât intal 2014 al festival Cinemambiente di Turin.
Dai 3 ai 7 di Dicembar e sarà la volte di Suns Europe – Sunsûrs, la sezion dal festival dedicade a prose, poesie e teatri. Cinc zornadis intensis ae insegne di lenghis, peraulis, ideis, libris, storiis, autôrs, viaçs, sunôrs, siums, colôrs in diviersis sedis, no dome inte citât di Udin ma ancje a Cividât (Ud), a Flambruç di Rivignan (Ud), a Cormons (Gu), a Cjasarse (Pn) e a Sant Vît dal Tiliment (Pn). Si alternaran presentazions di libris, incuintris cui autôrs, leturis senichis, confronts poetics e trê spetacui.
Sabide ai 5 di Dicembar si vierç ancje la tierce sezion di Suns Europe, incentrade sul festival musicâl omonim, che al varà il so colm inte serade di vinars ai 11 di Dicembar li dal teatri ‘Giovanni da Udine’.
Chê sere sul palc si esibiran une desene di grups e soliscj selezionâts tra i passe sessante candidâts, espression di vincjesiet comunitâts linguistichis di Europe, che a vevin rispuindût al bant internazionâl lançât tra Avost e Otubar dai organizadôrs de manifestazion.
Tra i dîs finaliscj il tercet folk rock dai Kasernarat, che a vegnin dal Paîs Basc, i irlandês Tuath, autôrs di un rock shoegaze cun influencis psichedelichis, la band crossover hip op breton dai Rhapsoldya, il duet pop de Frisie Marit & Nigel, la band galiziane dai Caxade, la trie sami Ozas, che al font pop, blues e cjant tradizionâl samis, e doi grups che a vegnin de federazion Russe: i Zaman, espression de comunitât linguistiche bashkir, e i Ilmu ce che a rivin de Carelie.
Cun di plui ancje i doi vincidôrs dal festival Suns Sardigna, la rassegne nassude tal 2009 in Friûl, che di chest an e je la semifinâl dal gnûf festival european, par ce che al tocje tal specific la Europe alpine e mediteranie
Ospit di onôr de serade al è Marco Brosolo, musicist furlan che di une desene di agns al vîf e al lavore a Berlin, dulà che al à fat, cu la colaborazion di Pierpaolo Capovilla (Teatro Degli Orrori), Bobby Solo, Dominique A, Robert Lippok e Barbara Morgenstern, Toni Kater e Rudi Moser degli Einstürzende Neubauten, l’album Cadremo Feroci, publicât di pôc de etichete britaniche Rought Trade.
Il disc al presente nûf composizions che a vistissin di musiche ancjetantis poesiis di Federico Tavan, l’innomenât poete furlan mancjât doi agns indaûr, riproponudis sei in lenghe origjinâl sei tradotis par talian, inglês, francês, todesc e gjaponese. Il CD al sarà presentât dentri de serade dai 11 di Dicembar a Udin cuntune performance speciâl, là che cun Brosolo a saran il rapper sart Alessio Mura e i furlans Dek Ill Ceesa e Davide Toffolo, e inte serade sucessive (sabide ai 12 di Dicembar) intun live li dal Teatri di Manià (Pn).
Il percors di svicinament al event dai 11 di Dicembar al sarà segnât di doi incuintris (Dulinvie e Musiche) in program a Udin ai 5 e ai 6 di Dicembar, dedicâts aes lidrîs de musiche popolâr furlane e aes sôs espressions contemporaniis plui resintis, cu la presentazion dal cuart volum de antologjie Suns, e di une serie di concierts in diviers ambients di Udin e intai studis di Radio Onde Furlane.
Ai 11 di Dicembar e sarà ancje une ocasion di confront a plui vôs sui temis de diversitât culturâl, dai dirits linguistics e dal rapuart tra identitât, creativitât e promozion dal teritori dentri de taule taronde internazionâl Friûl@Europe, organizade li de Universitât dal Friûl (oris 9.30) inte suaze dal Modul Jean Monnet MuMuCEI (Multilingualism, Multicultural Citizenship and European Integration).
...................................
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk